IZVJEŠĆE KOMISIJE EUROPSKOM PARLAMENTU I VIJEĆU

o tome trebaju li se transakcije koje izravno proizlaze iz usluga smanjenja rizika nakon trgovanja izuzeti od obveze poravnanja za OTC izvedenice na temelju EMIR-a

1.Uvod

U članku 85. stavku 3. točki (c) Uredbe (EU) br. 648/2012 o OTC izvedenicama, središnjoj drugoj ugovornoj strani i trgovinskom repozitoriju (EMIR) kako je izmijenjena Uredbom (EU) 2019/834 (EMIR REFIT) propisano je da Komisija Europskom parlamentu i Vijeću treba podnijeti izvješće o tome trebaju li se transakcije koje izravno proizlaze iz usluga smanjenja rizika nakon trgovanja, uključujući kompresiju portfelja, izuzeti od obveze poravnanja iz članka 4. stavka 1. EMIR-a. U izvješću bi trebalo uzeti u obzir u kojoj se mjeri tim uslugama smanjuju rizici, posebno kreditni rizik druge ugovorne strane i operativni rizik, potencijal za izbjegavanje obveze poravnanja i potencijal za odvraćanje od središnjeg poravnanja.

U ovom su izvješću uzeti u obzir podaci iz izvješća Europskog nadzornog tijela za vrijednosne papire i tržišta kapitala (ESMA), odgovori sudionika u javnoj raspravi koju je provela ESMA i rasprave s dionicima. Izvješće ESMA-e doneseno je 10. studenoga 2020.; pripremljeno je u suradnji s Europskim odborom za sistemske rizike (ESRB), uzimajući u obzir rezultate javne rasprave.

2.Što su usluge smanjenja rizika nakon trgovanja?

Ne postoji usklađena ili ustaljena definicija usluga smanjenja rizika nakon trgovanja. Međutim, te usluge dijele neke značajke zbog kojih se mogu nepotpuno opisati kao postupci ili mehanizmi kojima druge ugovorne strane smanjuju jednu ili više vrsta rizika portfelja, održavajući pritom svoju tržišnu izloženost neutralnom i uz intervenciju pružatelja usluga smanjenja rizika nakon trgovanja kao treće strane.

Jedina usluga smanjenja rizika nakon trgovanja definirana u pravu Unije je kompresija portfelja, definirana kao „usluga smanjenja rizika u kojoj dvije ili više drugih ugovornih strana u cijelosti ili djelomično likvidiraju neke ili sve izvedenice koje su te ugovorne strane predložile za uključenje u kompresiju portfelja, a likvidirane izvedenice zamjenjuju drugom izvedenicom čija je kombinirana zamišljena vrijednost manja od kombinirane zamišljene vrijednosti likvidiranih izvedenica”.

ESMA je fokusirana na dvije usluge smanjenja rizika nakon trgovanja: kompresiju portfelja i rebalans portfelja. ESMA u svojem izvješću sažeto navodi njihove glavne karakteristike (vidjeti tablicu u nastavku).

Kompresija portfelja Rebalans portfelja Glavna svrha U načelu smanjiti nepodmirene zamišljene vrijednosti i broj transakcija, a samim time i operativni rizik. Smanjiti kreditni rizik druge ugovorne strane. Mehanizam Potpuno ili djelomično zaključenje transakcije i (s vremenom) zamjena likvidirane izvedenice novim transakcijama često smanjene zamišljene vrijednosti. Pokretanje novih transakcija radi smanjenja rizika portfelja. Bez zaključenja i zamjenskih transakcija, zamišljena se vrijednost povećava, a ne smanjuje. Temeljni portfelj Poravnani ili neporavnani portfelj. Neporavnani ili miješani portfelji. Tržišna neutralnost Transakcije se izvršavaju primjenom simetričnih odstupanja na sve sudionike. Tržišna neutralnost osigurava se jednakim iznosima prodajne i kupovne izloženosti.

Na temelju: ESMA Report to the European Commission on post trade risk reduction services with regards to the clearing obligation (EMIR Article 85(3a), 10 November 2020, ESMA70-156-3351 (ESMA, Izvješće Europskoj komisiji o uslugama smanjenja rizika nakon trgovanja u pogledu obveze poravnanja (članak 85. stavak 3. točka (a) EMIR-a, 10. studenoga 2020., ESMA70-156-3351, str. 14.), ESMA70-156-3351 Final Report PTRR Services - Article 85(3a) of EMIR (europa.eu) .

To otvara nekoliko pitanja. Prvo, objašnjenja kompresije i rebalansa portfelja u ESMA-inu izvješću općenita su i opisna. Svako potencijalno izuzeće mora se, međutim, pažljivo definirati. Osim toga, nije jasno kako su ta objašnjenja povezana s definicijom kompresije portfelja u pravnoj stečevini Unije. Drugo, iako postoje već nekoliko godina, usluge smanjenja rizika nakon trgovanja još se razvijaju. Štoviše, ne primjenjuju se zasebno, već se često kombiniraju. Po svemu sudeći, kompresija portfelja npr. OTC izvedenica nakon postupka rebalansa portfelja ustaljena je praksa, a samim time i kombinacija tih dviju usluga, što može izmijeniti učinke, uključujući one ispitane u tom izvješću. Što su veće tolerancije rizika koje se primjenjuju u kompresiji portfelja, to će postupak koji je obično neutralan s obzirom na rizik imati veći učinak na njezine karakteristike, uz potencijalne učinke slične rebalansu portfelja.

3.Izvješće ESMA-e

ESMA-ino izvješće fokusirano je na kompresiju portfelja i optimizaciju/rebalans portfelja. U njemu je zaključeno da su kompresija portfelja i optimizacija/rebalans portfelja korisni instrumenti za upravljanje rizicima u poravnanim i neporavnanim portfeljima.

ESMA smatra da se na temelju postojećih podataka o kompresiji ne može procijeniti u kojoj je mjeri obveza poravnanja otežavala usluge smanjenja rizika nakon trgovanja jer se one obavljaju u skladu s postojećim regulatornim zahtjevima. ESMA smatra da to implicira da se u kompresiji i rebalansu koriste složenije transakcije da bi se izbjegla obveza poravnanja.

ESMA dodatno zaključuje da bi izuzeće određenih transakcija koje proizlaze iz postupaka kompresije i rebalansa portfelja povećalo primjenu usluga smanjenja rizika nakon trgovanja i doprinijelo smanjenju rizika. ESMA smatra da bi takvo izuzeće omogućilo jednostavniju kompresiju prošlih transakcija, povećanje sudjelovanja trenutačno manje zainteresiranih drugih ugovornih strana u uslugama smanjenja rizika nakon trgovanja i smanjenje složenosti tržišta jednostavnijim transakcijama za rebalans.